JMART บวก 3% ธุรกิจเด่น – บ.ลูกหนุน เล็ง “ซินเนอร์ยี่” BTS ขับเคลื่อนกำไรเลิศอนาคต
JMART บวก 3% โบรกฯมองภาพรวมธุรกิจสดใส นำโดย JMT, SINGER อีกทั้งการเข้าร่วมถือหุ้นของเครือ BTS เป็นจุดเปลี่ยนเชิงบวกระยะกลาง - ยาว ชี้กำไรปีนี้เพิ่มขึ้น 40% แนะนำ “ซื้อ” ราคาเป้าหมาย 45 บ.  
30 ส.ค. 2564

ผู้สื่อข่าวรายงานว่าวันนี้ (30 ส.ค.2564) ราคาหุ้นบริษัท เจ มาร์ท จำกัด (มหาชน) หรือ JMART ณ เวลา 12.25 น. อยู่ที่ระดับ 37.50 บาท เพิ่มขึ้น 1.25 บาท หรือ 3.45% โดยทำจุดสูงสุดที่ 37.75 บาท และทำจุดต่ำสุดที่ 36.25 บาท ด้วยมูลค่าการซื้อขาย 611.26 ล้านบาท

บริษัทหลักทรัพย์ โนมูระ พัฒนสิน จำกัด (มหาชน) ระบุในบทวิเคราะห์ (30 ส.ค.2564) โดยมองภาพธุรกิจอยู่ในจุดที่ดีมาก และเก็บเกี่ยวผลจากธุรกิจลูกๆที่ยังเป็นขาขึ้นทั้งหมด นำโดย บ.หลักอย่างบริษัท เจ เอ็ม ที เน็ทเวอร์ค เซอร์วิสเซ็ส จำกัด (มหาชน)หรือ JMT ยังเป็น New high ต่อเนื่อง จากการขยายพอร์ตหนี้ รวมถึงมีกองหนี้ตัดต้นทุนหมดในครึ่งปีหลัง 2564
ส่วนบริษัท ซิงเกอร์ประเทศไทย จำกัด (มหาชน) หรือ SINGER เด่นมาก ทั้งธุรกิจใหม่จำนำทะเบียนรถ รวมถึงธุรกิจเดิมเช่าซื้อ, J turnaround, J-Fintech ได้พันธมิตรแข็งแกร่ง และเริ่มฟื้นตัว, J Mobile กลับมาหลังเปิดเมือง รวมถึงระยะกลาง-ยาว คาดได้ประโยชน์จากการร่วมถือหุ้นจากเครือ BTS ที่มีฐานข้อมูลร่วมกัน โดยรวมคาดกำไรปี 2564 เพิ่มขึ้น 40% และปี 2565 เพิ่มขึ้น 28% อีกทั้งคาดกำไรครึ่งปีหลัง 2564 ยังเติบโตจากงวดเดียวกันของปีก่อนดีต่อเนื่อง
ทั้งนี้ด้วยราคาหุ้นซื้อขายค่า PER 2565 ที่ 25.50 เท่า ซึ่งยังเหมาะสมและยังลงทุนได้ อีกทั้งการเข้าร่วมถือหุ้นของเครือ BTS เป็นจุดเปลี่ยนเชิงบวกระยะกลาง – ยาว ด้วยในแง่กลยุทธ์การถือ JMARTไม่มีปัจจัยกดดันต้องใส่เงินเพิ่มทุนเหมือน JMT, SINGER ดังนั้นอย่างไรก็ดียังคงแนะนำ “ซื้อ” JMART ราคาเป้ามาย 45 บาท โดยให้แนวรับ 35.00-34.50 บาท แนวต้าน 38.25 – 40.00 บาท และจุด Stop Loss ที่ 33.25 บาท
 
 